P6_TA(2005)0302

Πρόοδος της Βουλγαρίας και της Ρουμανίας στην πορεία προς την προσχώρηση

Ψήφισμα του Ευρωπαϊκού Κοινοβουλίου σχετικά με τη διαδικασία προσχώρησης της Βουλγαρίας και της Ρουμανίας

Το Ευρωπαϊκό Κοινοβούλιο,

- έχοντας υπόψη τη συνθήκη προσχώρησης της Βουλγαρίας και της Ρουμανίας που υπεγράφη στις 25 Απριλίου 2005,

- έχοντας υπόψη την πρόοδο που πραγματοποίησαν η Βουλγαρία και η Ρουμανία, η οποία επέτρεψε την ολοκλήρωση των ενταξιακών διαπραγματεύσεων, αλλά και την ανάγκη να συνεχισθούν οι προσπάθειες κάλυψης των ελλείψεων που επισημαίνονται στην έκθεση προόδου της Επιτροπής για το 2004 και στα πιο πρόσφατα ψηφίσματα του Ευρωπαϊκού Κοινοβουλίου τόσο πριν όσο και μετά την υπογραφή της Συνθήκης Προσχώρησης,

- έχοντας υπόψη την αλληλογραφία μεταξύ του Προέδρου του Ευρωπαϊκού Κοινοβουλίου και του Προέδρου της Επιτροπής σχετικά με την πλήρη συμμετοχή του Ευρωπαϊκού Κοινοβουλίου σε οιαδήποτε απόφαση περί εφαρμογής μιας εκ των ρητρών διασφάλισης στη Συνθήκη Προσχώρησης,

- έχοντας υπόψη ότι το κοινοτικό κεκτημένο εξακολουθεί να αναπτύσσεται και να τροποποιείται τις παραμονές της προσχώρησης της Βουλγαρίας και της Ρουμανίας στην Ευρωπαϊκή Ένωση, που έχει προγραμματισθεί για την 1η Ιανουαρίου 2007, ή την 1η Ιανουαρίου 2008 σε περίπτωση που ενεργοποιηθούν οι ρήτρες διασφάλισης που περιλαμβάνονται στη συνθήκη προσχώρησης,

- έχοντας υπόψη το γεγονός ότι το Συμβούλιο και η Επιτροπή επιτρέπουν τη συμμετοχή παρατηρητών από τη Βουλγαρία και τη Ρουμανία σε κάποια τμήματα των εσωτερικών τους διαδικασιών, ως ελάχιστη διασφάλιση ώστε οι δύο αυτές χώρες να έχουν τουλάχιστον επίγνωση των νομοθετικών εξελίξεων που τις αφορούν,

- έχοντας υπόψη το άρθρο 103, παράγραφος 4, του Κανονισμού του,

1. τονίζει για άλλη μια φορά ότι θα εξακολουθήσει να παρακολουθεί στενά τη διαδικασία που θα οδηγήσει στην ένταξη της Βουλγαρίας και της Ρουμανίας, και καλεί την Επιτροπή να το τηρεί τακτικά ενήμερο για τον βαθμό στον οποίο οι βουλγαρικές και οι ρουμανικές αρχές τιμούν τις δεσμεύσεις που ανέλαβαν στη συνθήκη προσχώρησης· τονίζει ότι η έγκρισή του για τις συνθήκες προσχώρησης δόθηκε υπό την προϋπόθεση ότι το Συμβούλιο και η Επιτροπή θα μεριμνήσουν για την πλήρη συμμετοχή του Κοινοβουλίου στις αποφάσεις σε περίπτωση ενεργοποίησης, στο πλαίσιο της ένταξης της Βουλγαρίας και της Ρουμανίας, των ρητρών διασφάλισης που περιέχει η συνθήκη προσχώρησης·

2. τονίζει ότι το Ευρωπαϊκό Κοινοβούλιο υποδέχθηκε κοινοβουλευτικούς παρατηρητές από τα δέκα νέα κράτη μέλη σε όλη τη διάρκεια της περιόδου από την υπογραφή της συνθήκης προσχώρησης έως την πραγματική και επίσημη ένταξή τους στην Ευρωπαϊκή Ένωση·

3. τονίζει ότι, παρά το γεγονός ότι η παρουσία των παρατηρητών ήταν περιορισμένη, τόσο αριθμητικά όσο και από πλευράς πραγματικής επιρροής, οι ρυθμίσεις αυτές επέτρεψαν σε δημοκρατικά εκλεγμένους βουλευτές από τις προσχωρούσες χώρες όχι μόνον να εξοικειωθούν με τις διαδικασίες του Ευρωπαϊκού Κοινοβουλίου, αλλά και να παρακολουθήσουν από κοντά την πραγματική διαδικασία έγκρισης της κοινοτικής νομοθεσίας·

4. τονίζει ότι η άφιξη των παρατηρητών από τα κοινοβούλια της Βουλγαρίας και της Ρουμανίας, που αποφάσισε η Διάσκεψη των Προέδρων, μπορεί να συμβάλει στην περαιτέρω προετοιμασία μιας επιτυχούς ένταξης στην Ευρωπαϊκή Ένωση και, ιδίως, στη διασφάλιση της τήρησης των δεσμεύσεων που ανελήφθησαν κατά τις διαπραγματεύσεις·

5. προσυπογράφει επομένως την πρόσφατη απόφαση της Διάσκεψης των Προέδρων, της 9ης Ιουνίου 2005, να καλέσει τα κοινοβούλια της Βουλγαρίας και της Ρουμανίας να ορίσουν κοινοβουλευτικούς παρατηρητές και να τους υποδεχθεί από τις 26 Σεπτεμβρίου 2005 έως την επίσημη προσχώρηση των αντιστοίχων χωρών τους·

6. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, και στις κυβερνήσεις και στα κοινοβούλια της Βουλγαρίας και της Ρουμανίας.

--------------------------------------------------